Steen Gade (SF), 2006-11-23:
Jeg vil gerne sige tak for debatten.
Jeg vil sige nogle få ting til de enkelte ordførere og så nogle mere generelle ting til sidst.
Jeg havde en diskussion med hr. Eyvind Vesselbo om tidligere forpligtelser, og det er sådan, at man jo i Danmark har diskuteret det her område, men det har man også gjort internationalt i ret mange år.
Jeg har, fordi jeg skulle forberede mig til den her forespørgsel, læst de konklusioner igennem, der var på Göteborgtopmødet i 2001.
Der var bæredygtig udvikling sat på dagsordenen af det svenske formandskab.
Hvis man læser de forpligtelser og hele den tankegang igennem, kan man i hvert fald sige, at der ikke sker store fremskridt med det, regeringen siger her.
Derfor mener jeg, at regeringspartierne i den tænkepause, de sådan set giver sig selv indtil foråret, hvor der kommer en redegørelse om, hvad man vil – om man vil starte en debat om en ny bæredygtighedsstrategi – i hvert fald som et minimum må sørge for, at det udgangspunkt, man tager, er de forpligtelser og det, der i forvejen lå fra EU's side og fra Göteborgtopmødets, herunder også nogle ganske fremsynede betragtninger om, at man skal indrette samfundet sådan, at det afspejles i varens pris, altså at man tager miljøomkostningerne ind i varens pris.
Det rejser jo diskussioner, som regeringspartierne ikke kan lide, om økonomiske styringsmidler og en lang række andre af den type diskussioner.
Jeg siger det bare, ikke som en advarsel, men som en stærk inspiration til regeringspartierne.
Hr. Torben Hansen talte om Sachsrapporten og klima, og jeg er fuldstændig enig.
Hr. Jørn Dohrmann og også hr. Christian Wedell-Neergaard talte om det personlige ansvar.
Nu synes jeg, vi skal blive enige om, at diskussionen om at appellere til personligt ansvar i den her sammenhæng ikke er ny, men den er vigtig.
Derfor vil jeg medvirke til, at den kommer højere på dagsordenen på alle måder.
Det kræver jo miljømærker, det kræver rådgivning, det kræver M022S14881543tojo.fm Page 1510
Wednesday, February 7, 2007 12:44 PM
stærk informationstjeneste, det kræver engagement af græsrødder.
Det var noget af det, vi var startet på i 1990'erne, som er blevet lidt afbrudt, men som vi gerne vil være med til at fremme.
Hr. Christian Wedell-Neergaard talte om det globale ansvar, og her er man sådan set ved en af grundene til, at vi ville have den her forespørgsel, også på det her tidspunkt.
Det er, fordi vi mener, at man ikke kan blive ved med at diskutere bæredygtig udvikling i Danmark uden også at inddrage de fodaftryk, man sætter på resten af verden.
Det skal vi have.
For øvrigt havde vi jo en meget større global indsats før, da vi også havde miljøstøtten til udviklingslandene, men vi er altså også nødt til at gå ned i det, som vi kalder globalt fodaftryk eller noget andet.
Jeg håber, at hr. Christian Wedell-Neergaards bemærkninger til mig kan tolkes sådan, at vi måske fra nu af og indtil sommer kan få en høring om forskellige måder at afrapportere det og indarbejde det på, så vi står bedre rustet, når regeringen kommer frem med sin redegørelse.
Hr. Johs. Poulsen præciserede klart, at Danmark er et af de steder, hvor vi som personer forurener mest.
Det er sådan set derfor, man kan sige, at der skulle tre kloder til, hvis alle opførte sig, som vi gjorde.
Derfor handler det jo om, at vi har særlige forpligtelser.
Det er ikke, fordi man altid skal henvise til andre lande, men jeg synes faktisk godt, vi her kan blive inspireret af, hvad englænderne har lavet.
Ikke fordi vi skal kopiere det, men fordi de faktisk har lavet noget ganske succesfuldt, hvor de ser på, hvordan forbrug som CO2-emission og materialeforbrug – økologiske fodspor – virker rundtomkring i verden.
Jeg skal sige, at vi også vil stemme imod det forslag, som regeringen har fremsat.
Det vil vi, fordi det overhovedet ikke lever op til det, der er brug for nu.
Vi har brug for handling og ikke kun ord.
Vi er i en interessant periode i den her diskussion, for i stedet for at diskutere, hvordan det kommer længere og længere ned på dagsordenen, så er vi altså i en situation, ganske vist drevet af mange andre kræfter end dem herinde i Folketinget, hvor vi skal diskutere, hvordan vi forstærker indsatsen for en bæredygtig udvikling.
Men netop der kunne man godt have forventet et lidt større ambitionsniveau fra regeringens side.
Jeg vil sige, at slaget jo ikke er tabt, fordi der kommer en redegørelse til sommer, og vi vil kaste os ind også i at påvirke regeringen og regeringspartierne i perioden, indtil den redegørelse kommer, så vi forhåbentlig kan få noget, der både har bindende mål, og hvor man tænker globalt for alvor.
Hermed sluttede forhandlingen.
Afstemning
Hermed sluttede forespørgslen.
Forslaget sattes til forhandling.
Forhandling